Začali sa búracie práce na budúcej materskej škole Novohorská
Posledný predvianočný týždeň sa začalo s búracími prácami v interiéroch schátranej budovy na Novohorskej ulici, ktorá v priebehu nasledujúceho roku prejde kompletnou rekonštrukciou a stane sa z nej nová veľká materská škola pre približne 100 detí.
Budova, ktorú račianska samospráva kúpila ešte v roku 2016, pochádza zo sedemdesiatych rokov a v súčasnosti je celkom spustnutá. Na základe projektovej dokumentácie však v nasledujúcom období prejde stavebno-technickými úpravami pre potreby budúcej škôlky vrátane dobudovania nadstavby a vytvorenia dvoch nových pavilónov. Rozpočet stavby je vo výške 851 tisíc eur. Okrem nových pavilónov dôjde na prízemí k dispozičným zmenám, vybuduje sa plynová prípojka aj plynová kotolňa, vymenia sa rozvody elektro, zdravotechniky, zriaďovacích predmetov, plánuje sa kompletná výmena zateplenia obvodového a strešného plášťa, výmena výplní otvorov a úpravou má prejsť aj vonkajší areál s detským ihriskom.
Mestská časť Rača získala na budovanie novej škôlky dotáciu od Ministerstva pôdohospodárstva vo výške 573 tisíc eur.
Súčasný stav budovy na Novohorskej ulici, ktorá v nasledujúcom období prejde kompletnou rekonštrukciou a o rok privíta v novom šate takmer sto škôlkarov: